CELEX: C2004/262/95
Language: fi
Date: 2004-10-23 00:00:00
Title: Asia T-336/04: TV Danmark A/S:n ja Kanal 5 Denmark Ltd:n 13.8.2004 Euroopan yhteisöjen komissiota vastaan nostama kanne

23.10.2004   
            
            
               FI
            
            
               Euroopan unionin virallinen lehti
            
            
               C 262/51
            
         TV Danmark A/S:n ja Kanal 5 Denmark Ltd:n 13.8.2004 Euroopan yhteisöjen komissiota vastaan nostama kanne
   (Asia T-336/04)
   (2004/C 262/95)
   Oikeudenkäyntikieli: englanti
   TV Danmark A/S, kotipaikka Kööpenhamina, Tanska, ja Kanal 5 Denmark Ltd, kotipaikka Hounslow, Yhdistynyt kuningaskunta, ovat nostaneet 13.8.2004 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajan edustajat ovat asianajajat D. Vandermeersch, K. Karl ja H. Peytz ja prosessiosoite on Luxemburgissa.
   Kantajat vaativat, että ensimmäisen oikeusasteen tuomioistuin:
   
               —
            
            
               kumoaa Tanskan julkisen yleisradioyhtiö TV2/Danmarkin valtion rahoituksesta lupamaksuilla ja muilla toimenpiteillä koskevan 19.5.2004 tehdyn komission päätöksen C 2/03 1 artiklan siltä osin, kuin komissio katsoi TV2/Danmarkille vuosina 1995—2002 lupamaksujen ja muiden päätöksessä eriteltyjen toimenpiteiden muodossa annetun tuen soveltuvan yhteismarkkinoille EY 86 artiklan 2 kohdan mukaisesti;
            
         
               —
            
            
               velvoittaa komission korvaamaan kantajan tämän kanteen käsittelyyn liittyvät oikeudenkäyntikulut ja muut kustannukset.
            
         Oikeudelliset perusteet ja pääasialliset perustelut:
   Riitautetussa päätöksessä komissio katsoi, että vuosina 1995—2002 Tanskan julkinen yleisradioyhtiö TV2/DANMARK sai EY 87 artiklan 1 kohdassa tarkoitettua valtion tukea. Komissio totesi, että tuki soveltui yhteismarkkinoille EY 86 artiklan 2 kohdan mukaisesti lukuun ottamatta 628,2 miljoonan DKK:n suuruista liian suurta korvausta, joka TV2/DANMARK A/S:n olisi maksettava takaisin.
   Kantajat vaativat päätöksen 1 artiklan kumoamista siltä osin, kuin siinä katsottiin osan tuesta soveltuvan yhteismarkkinoille. Kantajat väittävät, että tekemällä tämän osan päätöksestä komissio on rikkonut EY 86 artiklan 2 kohtaa, EY 87 artiklaa ja EY 88 artiklaa sekä EY:n perustamissopimuksen liitteenä olevaa jäsenvaltioiden julkisen palvelun yleisradiotoiminnasta tehtyä pöytäkirjaa.
   Kantajat väittävät, että komissio rikkoi EY 87 ja EY 88 artiklaa, kun se todettuaan ensin tuen olevan uutta tukea kuitenkin katsoi tämän jälkeen tuen (liian suureksi korvaukseksi todettua määrää lukuun ottamatta) soveltuvan yhteismarkkinoille, vaikka sen olisi pitänyt katsoa koko tuki lainvastaiseksi, koska sitä ei ollut ilmoitettu.
   Lisäksi kantajat väittävät, että komissio rikkoi EY 86 artiklan 2 kohtaa, EY 87 artiklaa ja EY 88 artiklaa sekä pöytäkirjaa, kun se katsoi, että kaikki TV2:n kustannukset liittyvät julkisen palvelun velvoitteisiin, ja näin ollen valtio sai rahoittaa ne huolimatta siitä, ettei TV2:n julkisen palvelun velvoitteita ole määritetty riittävän tarkasti. Komissio rikkoi mainittuja artikloja myös sillä, että se hyväksyi valtion tuen käyttäen arviointiperusteena sitä, pyrkikö TV2 ”voiton maksimointiin”, ja asetti todistustaakan kantajille. Se teki ilmeisen arviointivirheen jättäessään huomioimatta todisteet siitä, että TV2 sovelsi hintatasoa, joka oli alhaisempi kuin sellaisilla yhtiöillä, jotka toimivat tehokkaasti yksin toiminnoista aiheutuvien kustannusten kannalta.
   Kantajat väittävät myös, että komissio rikkoi EY 86 artiklan 2 kohtaa ja pöytäkirjaa hyväksyessään tuen siitä huolimatta, että se totesi itse olevansa epävarma TV2:n hinnoittelukäyttäytymisen ja Tanskan hintatason osalta. Lisäksi komissio rikkoi EY 86 artiklan 2 kohtaa jättäessään tutkimatta, olivatko TV2:n nettokustannukset oikeassa suhteessa julkisen palvelun velvoitteisiin nähden, ja hyväksyessään sen, että Tanska ei valvo mitenkään tai vaihtoehtoisesti riittävästi sitä, miten TV2 suorittaa julkisen palvelun tehtävänsä.